# ხ ე ლ შ ე კ რ უ ლ ე ბა

# (პროექტი)

**სახელმწიფო შესყიდვის შესახებ**

**(კონსოლიდირებული ტენდერი CON ------------------**)

**ქ. თბილისი ------------------2024 წელი**

ერთი მხრივ **------------------** (ს/ნ **----** შემდგომში შემსყიდველი) წარმოდგენილი მისი **--------** სახით და მეორე

მხრივ, **----------,** (ს/ნ ... შემდგომში მიმწოდებელი), წარმოდგენილი მისი **------------------** სახით, ორივე ერთად წოდებული, როგორც „მხარეები“, ვმოქმედებთ „სახელმწიფო შესყიდვების შესახებ“ საქართველოს კანონის (შემდგომში - კანონი) 202 მუხლის, სახელმწიფო შესყიდვების სააგენტოს თავმჯდომარის 2018 წლის 14 დეკემბრის №14 ბრძანებით დამტკიცებული კონსოლიდირებული ტენდერის ჩატარების წესისა და პირობების, აგრეთვე „2024-2025 წლების განმავლობაში სსიპ საგანმანათლებლო და სამეცნიერო ინფრასტრუქტურის განვითარების სააგენტოსა და აჭარის ავტონომიური რესპუბლიკის განათლების, კულტურისა და სპორტის სამინისტროს საჭიროებისთვის სასკოლო მერხებისა და სკამების (2024-2025 სასწავლო წლისთვის, 51 700 კომპლექტი) სახელმწიფო შესყიდვის კონსოლიდირებული ტენდერ(ებ)ის საშუალებით განხორციელების თაობაზე“ საქართველოს მთავრობის 2024 წლის 24 მაისის №725 განკარგულების საფუძველზე, 2024 წლის კონსოლიდირებული ტენდერის (CON---------) (შემდგომში - კონსოლიდირებული ტენდერი) შედეგად, ვდებთ წინამდებარე ხელშეკრულებას შემდეგზე:

# 1. ხელშეკრულებაში გამოყენებულ ტერმინთა განმარტებები

1.1. ხელშეკრულება სახელმწიფო შესყიდვის შესახებ (შემდგომში - „ხელშეკრულება“) - სატენდერო დოკუმენტაციის საფუძველზე და მასში განსაზღვრული პირობების შესაბამისად, შემსყიდველ ორგანიზაციასა და მიმწოდებელს შორის დადებული წინამდებარე ხელშეკრულება, რომელიც ხელმოწერილია მხარეთა მიერ, თანდართული ყველა დოკუმენტით და ასევე მთელი დოკუმენტაციით, რომლებზეც ხელშეკრულებაში არის მინიშნებები;

1.2. ხელშეკრულების ღირებულება - საერთო თანხა, რომელიც უნდა გადაიხადოს შემსყიდველმა მიმწოდებლის მიერ ხელშეკრულებით ნაკისრი ვალდებულების სრული და ზედმიწევნითი შესრულებისათვის.

1.3. დღე, კვირა, თვე - კალენდარული დღე, კვირა, თვე, თუ წინამდებარე ხელშეკრულებით ან/და სატენდერო დოკუმენტაციით სხვა რამ არ არის განსაზღვრული.

1.4. „სამუშაო დღე“ - კალენდარული დღე შაბათის, კვირისა და საქართველოს კანონმდებლობით განსაზღვრული უქმე დღეების გარდა;

1.5. შემსყიდველი - ორგანიზაცია, რომელიც ახორციელებს შესყიდვას ხელშეკრულებისა და სატენდერო დოკუმენტაციის პირობებით, აგრეთვე, საქართველოს კანონმდებლობის მიხედვით;

1.6. მიმწოდებელი - იურიდიული/ფიზიკური პირი, რომელიც ახორციელებს საქონლის მიწოდებას ხელშეკრულებისა და სატენდერო დოკუმენტაციის პირობების შესაბამისად;

1.7. საქონელი - ხელშეკრულების მე-2 მუხლით გათვალისწინებული შესყიდვის ობიექტი.

1.8. სატენდერო კომისია – „2024-2025 წლების განმავლობაში სსიპ საგანმანათლებლო და სამეცნიერო ინფრასტრუქტურის განვითარების სააგენტოსა და აჭარის ავტონომიური რესპუბლიკის განათლების, კულტურისა და სპორტის სამინისტროს საჭიროებისთვის სასკოლო მერხებისა და სკამების (2024-2025 სასწავლო წლისთვის, 51 700 კომპლექტი) სახელმწიფო შესყიდვის კონსოლიდირებული ტენდერ(ებ)ის საშუალებით განხორციელების თაობაზე“ საქართველოს მთავრობის 2024 წლის 24 მაისის №725 განკარგულების საფუძველზე შექმნილი სატენდერო კომისია.

1.9. სატენდერო დოკუმენტაცია - 2024 წლის ---------- ს გამოცხადებული სასკოლო მერხებისა და სკამების 2024 წლის კონსოლიდირებული ტენდერის (CON-----) სატენდერო დოკუმენტაცია, რომელიც შესაძლოა დანართის სახით ფიზიკურად არ დაერთოს წინამდებარე ხელშეკრულებას, მაგრამ წარმოადგენს მის განუყოფელ ნაწილს.

# 2. ხელშეკრულების საგანი და შესყიდვის ობიექტი

2.1. წინამდებარე ხელშეკრულების საგანს წარმოადგენს სასკოლო მერხებისა და სკამების სახელმწიფო შესყიდვა (CPV - 39160000) სსიპ სახელმწიფო შესყიდვების სააგენტოს ერთიან ელექტრონულ სისტემაში გამოქვეყნებული CON**------** სატენდერო დოკუმენტაციით, დანართებით, მიმწოდებლის სატენდერო წინადადებით გათვალისწინებული პირობებითა და ფასით.

2.2. შესყიდვის ობიექტია წინამდებარე ხელშეკრულებით განსაზღვრული სასკოლო მერხები და სკამები (შემდგომში საქონელი).

2.3. შესყიდვის ობიექტების აღწერილობა, ტექნიკური მახასიათებლები განისაზღვრება დანართი N1-ით, რაოდენობა და მიწოდების ადგილები (ზუსტი მისამართები) - დანართი N2-ით, ხოლო ერთეულის ღირებულებები - დანართი N3-ით. აღნიშნული დანართები წარმოადგენს ხელშეკრულების განუყოფელ ნაწილს.

# 3. ხელშეკრულების ღირებულება

3.1. ხელშეკრულების ღირებულებაა **------------------** (**------------------**) ლარი.

3.2. ხელშეკრულების ღირებულება მოიცავს, როგორც მისაწოდებელი საქონლის ღირებულებას, ასევე წინამდებარე ხელშეკრულების შესრულებასთან დაკავშირებით მიმწოდებლის მიერ გაწეულ ყველა ხარჯს (მათ შორის, ადგილზე მიწოდებასთან დაკავშირებულ ხარჯს) და საქართველოს კანონმდებლობით გათვალისწინებულ გადასახადებს.

# 4. საქონლის მიწოდების ადგილი, ვადა და ხარისხი

4.1. საქონლის მიწოდების ადგილები და მისაწოდებელი რაოდენობები განსაზღვრულია დანართი N2-ით.

4.2. მიწოდება უნდა განხორციელდეს დანართი N2-ით განსაზღვრულ თითოეულ დანიშნულების ობიექტზე.

4.3. მიმწოდებელი ვალდებულია წინამდებარე ტენდერით გათვალისწინებული საქონლის მთლიანი რაოდენობის 50%-ის მიწოდება განახორციელოს ხელშეკრულების გაფორმებიდან არაუგვიანეს 2024 წლის 1 სექტემბრისა, ხოლო დარჩენილი რაოდენობის მიწოდება - არაუგვიანეს 2025 წლის 1 მარტისა, დანართი N2-ით გათვალისწინებული გეგმა-გრაფიკისა და შემსყიდველი ორგანიზაციის მოთხოვნის შესაბამისად.

4.4. შემსყიდველი ორგანიზაცია და მიმწოდებელი, როგორც ხელშეკრულების გაფორმების ეტაპზე, ასევე ხელშეკრულების მოქმედების პერიოდში, ეტაპობრივად, ურთიერთშეთანხმებით განსაზღვრავენ საქონლის მიწოდების დაზუსტებულ გეგმა-გრაფიკს.

4.5. მიმწოდებელი ვალდებულია განახორციელოს უფლებრივად და ნივთობრივად უნაკლო შესყიდვის ობიექტის მიწოდება ყველა საჭირო ნორმის, სტანდარტის, წესისა და მოთხოვნის დაცვით.

4.6. მიწოდებული შესყიდვის ობიექტის ხარისხი უნდა პასუხობდეს კონსოლიდირებული ტენდერითა და ხელშეკრულებით გათვალისწინებულ ყველა პირობას. მათ შორის წინამდებარე ხელშეკრულების დანართი N1-ით დადგენილ მოთხოვნებს.

# 5. მხარეთა უფლება-მოვალეობები

**5.1. მიმწოდებელი ვალდებულია:**

ა)დაიცვას ხელშეკრულებით გათვალისწინებული ყველა პირობა.

ბ) საკუთარი ხარჯებით უზრუნველყოს ხელშეკრულებით გათვალისწინებული საქონლის შეუფერხებლად მიწოდება დანართი N2-ით განსაზღვრულ თითოეულ დანიშნულების ობიექტზე. შესყიდვის ობიექტი დახარისხებული უნდა იყოს რაიონებისა და საჯარო სკოლების მიხედვით; ამასთან, მიმწოდებელი იძლევა გარანტიას, რომ საქონელი შესაბამისობაში იქნება წინამდებარე ხელშეკრულებითა და სატენდერო დოკუმენტაციით განსაზღვრულ მოთხოვნებთან.

გ) უზრუნველყოს სასკოლო მერხების და სკამების შესაბამისობა სატენდერო დოკუმენტაციის მოთხოვნებსა და დანართი N1-ით დადგენილ ტექნიკურ მაჩვენებლებზე.

დ) შემსყიდველს მიაწოდოს უფლებრივად და ნივთობრივად უნაკლო საქონელი.

ე) უზრუნველყოს საქონლის ადეკვატური შეფუთვა, რომელიც დაიცავს მას დაზიანების ან გაფუჭებისაგან დანართ N2-ში მითითებული დანიშნულების ადგილამდე ტრანსპორტირების პროცესში. შეფუთვამ უნდა გაუძლოს ინტენსიურ ამწევ-გადასატვირთ ზემოქმედებას.

ვ) სათანადო გულისხმიერებითა და პასუხისმგებლობით ითანამშრომლოს შემსყიდველ ორგანიზაციასთან, განიხილოს მისი მოსაზრებები, პრეტენზიები და მიაწოდოს მოტივირებული წერილობითი პასუხი ყველა საკითხზე;

ზ) იმ შემთხვევაში, თუ ვერ ახერხებს საქონლის მიწოდებას დროულად, გულისყურით ითანამშრომლოს შემსყიდველ ორგანიზაციასთან, აცნობოს მას შეფერხების მიზეზი და შექმნილი პრობლემის აღმოფხვრის საბოლოო ვადა;

თ)შემსყიდველ ორგანიზაციაში დოკუმენტის უცხოურ ენაზე წარდგენის შემთხვევაში, მას დაურთოს საქართველოს კანონმდებლობით დადგენილი წესით შესრულებული თარგმანი ქართულ ენაზე. შემსყიდველი უფლებამოსილია, მოსთხოვოს მიმწოდებელს შესაბამისი დოკუმენტის ორიგინალის ან/და ნოტარიულად დამოწმებული ასლის წარმოდგენა, რომლითაც შესაძლებელი იქნება წარმოდგენილი დოკუმენტ(ებ)ის ნამდვილობის დადასტურება;

ი) ხელი შეუწყოს შემსყიდველს კონტროლის განხორციელებისას;

კ)უზრუნველყოს სატენდერო დოკუმენტაციითა და შემსყიდველთან გაფორმებული ხელშეკრულებით გათვალისწინებული სხვა ვალდებულებების შესრულება;

ლ) წინამდებარე ხელშეკრულების 5.4 პუნქტის „გ“ ქვეპუნქტით გათვალისწინებულ შემთხვევებში, დაფაროს ექსპერტიზის ხარჯები.

მ) წინამდებარე ხელშეკრულების 5.4 პუნქტის „გ“ და „დ“ ქვეპუნქტებით გათვალისწინებულ შემთხვევებში, ექსპერტიზაზე გასაგზავნი სასკოლო მერხებისა და სკამების რაოდენობა არ გაითვალისწინოს მისაწოდებელი სასკოლო მერხებისა და სკამების საერთო რაოდენობაში.

**5.2. შემსყიდველი ვალდებულია:**

ა) უზრუნველყოს შესყიდვის ობიექტის მიღება, ამ ხელშეკრულებით გათვალისწინებული პირობების დაცვით.

ბ) უზრუნველყოს ხელშეკრულების შესრულების კონტროლი.

გ)განახორციელოს ანგარიშსწორება ხელშეკრულებით განსაზღვრული ვადების დაცვით;

დ) შეასრულოს ხელშეკრულებითა და სატენდერო დოკუმენტაციით დაკისრებული ვალდებულებები.

ე)სათანადო გულისხმიერებითა და პასუხისმგებლობით ითანამშრომლოს მიმწოდებელთან, განიხილოს მისი მოსაზრებები, პრეტენზიები და მიაწოდოს მოტივირებული წერილობითი პასუხი ყველა საკითხზე.

ვ) შეწყვიტოს ხელშეკრულება, სატენდერო კომისიის მიერ ხელშეკრულების შეწყვეტის შესახებ მითითების გაცემის შემთხვევაში.

**5.3. მიმწოდებელი უფლებამოსილია:**

ა) მოსთხოვოს შემსყიდველს მიწოდებული საქონლის ღირებულების ანაზღაურება წინამდებარე ხელშეკრულებით გათვალისწინებული პირობებით.

**5.4. შემსყიდველი უფლებამოსილია:**

ა) მოსთხოვოს მიმწოდებელს ხელშეკრულებითა და სატენდერო დოკუმენტაციით გათვალისწინებული მასზე დაკისრებული ვალდებულებების შესრულება.

ბ) მიწოდებული საქონლის ხარისხისა და რაოდენობის ხელშეკრულებასთან და დანართ N1-თან შესაბამისობის დადგენის მიზნით, საქონლის მიღება/ჩაბარების დროს ჩაატაროს შემოწმება/კონტროლი.

გ) შესყიდვის ობიექტის მიმართ სატენდერო დოკუმენტაციის 3.1.1. პუნქტით განსაზღვრულ მოთხოვნებთან შესაბამისობის დადგენის მიზნით, ხელშეკრულების მოქმედების პერიოდში არაუმეტეს 5-ჯერ შერჩევით მოახდინოს II, III და IV დონის თითო კომპლექტი მერხისა და სკამის ამოღება, რომელსაც დალუქული სახით ექსპერტიზაზე წარსადგენად გადასცემს მიმწოდებელს. ასეთ შემთხვევაში ექსპერტიზის ხარჯებს დაფარავს მიმწოდებელი.

დ) გარდა ზემოხსენებული პუნქტით გათვალისწინებული შემთხვევებისა, შემსყიდველი ასევე უფლებამოსილია, შესყიდვის ობიექტის მიმართ სატენდერო დოკუმენტაციის 3.1.1. პუნქტით განსაზღვრულ მოთხოვნებთან შესაბამისობის დადგენის მიზნით, ხელშეკრულების მოქმედების პერიოდში, დამატებით, არაუმეტეს 5-ჯერ შერჩევით მოახდინოს II, III და IV დონის თითო კომპლექტი მერხისა და სკამის ამოღება და მისი საექსპერტო კვლევა, რომლის დროსაც ექსპერტიზის ხარჯებს დაფარავს შემსყიდველი ორგანიზაცია.

ე) წინამდებარე ხელშეკრულების 5.4 პუნქტის „გ“ და „დ“ ქვეპუნქტებით გათვალისწინებულ შემთხვევებში, საექსპერტო კვლევის დამადასტურებლად წარმოდგენილი უნდა იქნას სსიპ ლევან სამხარაულის სახელობის სასამართლო ექსპერტიზის ეროვნული ბიუროს დასკვნა ან სსიპ „აკრედიტაციის ერთიანი ეროვნული ორგანო აკრედიტაციის ცენტრის“ მიერ აკრედიტებული სხვა ორგანოს დასკვნა (დასკვნასთან ერთად წარმოდგენილი უნდა იყოს შესაბამის სფეროში აკრედიტაციის დამადასტურებელი დოკუმენტი) ან TUV, SGS, INTERTEK, EKOTEKS ან სხვა აკრედიტებული პირის (ასეთ შემთხვევაში, დასკვნასთან ერთად წარმოდგენილ უნდა იქნას დასკვნის გამცემი პირის აკრედიტაციის დამადასტურებელი ლეგალიზებული ან აპოსტილით დამოწმებული ქართულ ენაზე თარგმნილი და ნოტარიულად დამოწმებული დოკუმენტი) დასკვნა.

ვ) შემსყიდველმა ორგანიზაციამ და მიმწოდებელმა უნდა გაითვალისწინონ, რომ წინამდებარე ხელშეკრულების 5.4 პუნქტის „გ“ და „დ“ ქვეპუნქტებით გათვალისწინებულ შემთხვევებში, საექსპერტო კვლევა უნდა ჩატარდეს იმავე საექსპერტო დაწესებულებაში, რომელშიც ჩატარდა 3.1.1. პუნქტით გათვალისწინებულ შემთხვევაში (შერჩევა-შეფასების ეტაპზე).

ზ) უარი განაცხადოს ხელშეკრულების პირობების დარღვევით მიწოდებული საქონლის ნაწილის ან მთლიანი მოცულობის მიღებაზე. მიმწოდებლის მოთხოვნის შემთხვევაში შემსყიდველი ორგანიზაციის წარმომადგენელმა წერილობით უნდა დაასაბუთოს პროდუქციის მიღებაზე უარის საფუძველი.

# 6. ხელშეკრულების შესრულების კონტროლი და საქონლის მიღება-ჩაბარების წესი

6.1. შემსყიდველი ინსპექტირების ჯგუფის მეშვეობით ახდენს საქონლის მიწოდების ინსპექტირებას.

6.2. ხელშეკრულების შესრულების კონტროლს ინსპექტირების ჯგუფი ახორციელებს სისტემატიურად, შემსყიდველის შეხედულებისამებრ.

6.3. შემსყიდველის მიერ საქონლის მიწოდების ვადების, ხარისხისა და მოცულობის ხელშეკრულების მოთხოვნებთან შესაბამისობის დადგენა და ხელშეკრულების პირობების შესრულების კონტროლი ხორციელდება პერიოდულად, როგორც საქონლის მიწოდების დროს, ისე ამ ხელშეკრულების მოქმედების მთელი პერიოდის განმავლობაში შემსყიდველის მოთხოვნათა შესაბამისად.

6.4. კონტროლის განხორციელების მიზნით შემსყიდველი ორგანიზაცია უფლებამოსილია მოსთხოვოს მიმწოდებელს დეტალური ინფორმაცია ხელშეკრულების შესრულების მიმდინარეობის ნებისმიერ ეტაპზე (მათ შორის საქონლის მიწოდებამდე), აღნიშნული ინფორმაცია შემსყიდველს უნდა წარედგინოს გონივრულ ვადაში.

6.5. მოწოდებული საქონლის სიგრძის, სიმაღლის და სიგანის დასაშვები ცდომილება ნიმუშთან მიმართებაში განისაზღვრება ±1სმ-ით. ამასთანავე, მოწოდებული საქონელი შესაბამისობაში უნდა იყოს სატენდერო დოკუმენტაციის დანართი N1-ით განსაზღვრულ პარამეტრებთან.

6.6. ხელშეკრულების პირობების შესრულების კონტროლზე და მიღება-ჩაბარების აქტის გაფორმებაზე შემსყიდველის მხრიდან გამოყოფილი იქნება/იქნებიან შესაბამისი უფლებამოსილი პირ(ებ)ი **------------------.**

6.7. საქონლის მიღება წარმოებს მიღება-ჩაბარების აქტის სახით. მიღება-ჩაბარების აქტი ფორმდება წერილობითი ფორმით, მხარეთა უფლებამოსილი წარმომადგენლების ხელმოწერით.

6.8. მიმწოდებელი ვალდებულია საკუთარი ხარჯით უზრუნველყოს ინსპექტირების შედეგად გამოვლენილი ყველა დეფექტის ან ნაკლის აღმოფხვრა.

# 7. ანგარიშსწორების წესი

7.1. მიმწოდებელთან ანგარიშსწორება განხორციელდება უნაღდო ანგარიშსწორების ფორმით ეროვნულ ვალუტაში და უნდა მოიცავდეს საქართველოს კანონმდებლობით დადგენილ ყველა გადასახადს.

7.2. ანგარიშსწორება შემსყიდველის მიერ ხორციელდება ეტაპობრივად ან მთლიანად საქონლის მიწოდების შემდეგ, ფაქტობრივად მოწოდებული საქონლის მიხედვით, მიღება-ჩაბარების გაფორმებისა და საქართველოს კანონმდებლობით დადგენილი შესაბამისი დოკუმენტების წარმოდგენიდან 10 (ათი) სამუშაო დღის განმავლობაში.

7.3. დაფინანსების წყარო: 2024-2025 წლების სახსრებით.  ფაქტობრივად მოწოდებული საქონლის მიხედვით, მიღება–ჩაბარების აქტის გაფორმებისა და საქართველოს კანონმდებლობით დადგენილი შესაბამისი დოკუმენტების წარმოდგენიდან 10 (ათი) სამუშაო დღის განმავლობაში.

7.4. შემსყიდველი ორგანიზაცია ვალდებულია განახორციელოს წინასწარი ანგარიშსწორება (ავანსი), მიმწოდებლის მიერ წარდგენილი საბანკო გარანტიის იდენტური ოდენობით, მაგრამ არაუმეტეს ხელშეკრულების ჯამური ღირებულების 80%-ისა. მიმწოდებელი ვალდებულია შემსყიდველ ორგანიზაციას წარუდგინოს საავანსო თანხის იდენტური ოდენობის, უპირობო, გამოუთხოვადი საბანკო გარანტია.

7.5. წინასწარი ანგარიშსწორების განსახორციელებლად, მიმწოდებელი ვალდებულია შემსყიდველ ორგანიზაციას წარუდგინოს წინასწარ გადასახდელი თანხის იდენტური ოდენობის, საქართველოს ეროვნული ბანკის მიერ ლიცენზირებული საბანკო დაწესებულების მიერ გაცემული უპირობო (გარანტიით გათვალისწინებული თანხა შემსყიდველმა უნდა მიიღოს ყოველგვარი დამატებითი განმარტებებისა და მტკიცებულებების წარდგენის გარეშე, პირველი მოთხოვნისთანავე) და გამოუთხოვადი გარანტია. გარანტია წარმოდგენილი უნდა იქნას, ეროვნულ ვალუტაში - ლარში. წინასწარი ანგარიშსწორების გარანტიის მოქმედების ვადა საქონლის მიწოდების საბოლოო ვადას უნდა აღემატებოდეს არანაკლებ 90 (ოთხმოცდაათი) კალენდარული დღით. წინასწარი ანგარიშსწორებით გადახდილი თანხა მიმწოდებელმა უნდა გამოიყენოს მხოლოდ ამ ხელშეკრულების შესასრულებად. ანგარიშსწორება განხორციელდება საავანსოდ გადახდილი თანხის სრულად გამოქვითვის შემდეგ.

7.6. საავანსო ანგარიშსწორების შემთხვევაში, შემსყიდველი ორგანიზაცია ვალდებულია მიმწოდებლის მიერ საავანსო ანგარიშსწორების უზრუნველყოფის უპირობო და გამოუთხოვადი საბანკო გარანტიის წარმოდგენიდან არაუგვიანეს 10 (ათი) სამუშაო დღის ვადაში უზრუნველყოს ანგარიშსწორება.

# 8. გარანტია

8.1. პრეტენდენტის მიერ შემოთავაზებულ საქონელზე საგარანტიო პირობები, სწორი ექსპლუატაციის პირობებში, მიღება-ჩაბარების აქტის გაფორმებიდან უნდა ვრცელდებოდეს არანაკლებ 5 (ხუთი) წლის ვადით. საგარანტიო პერიოდში, საქონლის დაზიანების ან ქარხნული წუნის აღმოჩენის შემთხვევაში, მიმწოდებელი ვალდებულია, საკუთარი ხარჯებით, შემსყიდველი ორგანიზაციის შესაბამისი მიმართვის წარმოდგენიდან არაუგვიანეს 30 (ოცდაათი) კალენდარული დღის განმავლობაში უზრუნველყოს წუნდებული ან დაზიანებული საქონლის შეცვლა.

8.2. საქონლის ხარისხის დაცვის უზრუნველსაყოფად, ხელშეკრულების ფარგლებში გამოყენებული იქნება საბანკო ან სადაზღვევო კომპანიის (საქართველოს ეროვნული ბანკის მიერ ლიცენზირებული საბანკო დაწესებულებიდან ან სსიპ „საქართველოს დაზღვევის სახელმწიფო ზედამხედველობის სამსახურის" მიერ ლიცენზირებული სადაზღვევო კომპანიიდან) მიერ გაცემული ხარისხის უზრუნველყოფის უპირობო (გარანტიით გათვალისწინებული თანხა შემსყიდველმა უნდა მიიღოს ყოველგვარი დამატებითი განმარტებებისა და მტკიცებულებების წარდგენის გარეშე, პირველი მოთხოვნისთანავე) და გამოუთხოვადი გარანტია, ხელშეკრულების საერთო ღირებულებების 3%–ის ოდენობით, რომლის მოქმედების ვადაც განისაზღვრება სატენდერო დოკუმენტაციით გათვალისწინებული საბოლოო მიწოდების ვადიდან არანაკლებ 2 (ორი) წლის ვადით. გარანტია გაცემული უნდა იყოს ეროვნულ ვალუტაში - ლარში.

8.3. იმ შემთხვევაში, თუ მიწოდების საბოლოო ვადაში მოხდება ცვლილება, 8.2. პუნქტით გათვალისწინებულ გარანტიაში უნდა მოხდეს შესაბამისი ცვლილება.

8.4. წინამდებარე ხელშეკრულების 8.2. პუნქტით გათვალისწინებული გარანტია მიმწოდებელმა უნდა წარმოადგინოს პირველი მიღება-ჩაბარების აქტის გაფორმებამდე.

8.5. თუ მიმწოდებელი არ ასრულებს ხელშეკრულების 8.1. პუნქტის მოთხოვნებს, მაშინ 8.2. პუნქტით განსაზღვრული გარანტია მას ჩამოერთმევა.

8.6. იმ შემთხვევაში, თუ წინამდებარე ხელშეკრულების 8.2. პუნქტით გათვალისწინებული გარანტიის ვადის გასვლამდე გამოვლენილი ხარვეზების შედეგად შემსყიდველს მიადგა ზარალი აღნიშნული გარანტიით განსაზღვრულ ღირებულებაზე მეტი ოდენობით, მიმწოდბელი იღებს ვალდებულებას, გადაუხადოს შემსყიდველს დარჩენილი ღირებულება ან აღმოფხვრას წუნი საკუთარი ხარჯებით.

8.7. მიმწოდებელს აღნიშნული საბანკო გარანტია დაუბრუნდება მისი წერილობითი მოთხოვნის საფუძველზე, ხარვეზების აღმოფხვრის ან/და წინამდებარე ხელშეკრულების 8.2. პუნქტით განსაზღვრული ვადის შესაბამისად.

8.8. პრეტენდენტის მიერ წარმოდგენილ 8.2. პუნქტით გათვალისწინებულ გარანტიაში არ უნდა იყოს მითითებული, რომ გარანტია მცირდება შესრულების პროპორციულად.

# 9. ხელშეკრულების შესრულების შეფერხება

9.1. თუ ხელშეკრულების შესრულების პროცესში მხარეები წააწყდებიან რაიმე ხელშემშლელ გარემოებებს, რომელთა გამო ფერხდება ხელშეკრულების პირობების შესრულება, ამ მხარემ დაუყოვნებლივ უნდა გაუგზავნოს მეორე მხარეს წერილობითი შეტყობინება შეფერხების ფაქტის, მისი შესაძლო ხანგრძლივობის და გამომწვევი მიზეზების შესახებ. შეტყობინების მიმღებმა მხარემ, რაც შეიძლება მოკლე დროში უნდა აცნობოს მეორე მხარეს მის მიერ მიღებული გადაწყვეტილება აღნიშნულ გარემოებებთან დაკავშირებით.

9.2. იმ შემთხვევაში, თუ ხელშეკრულების პირობების შესრულების შეფერხების გამო მხარეები შეთანხმდებიან ხელშეკრულების პირობების შესრულების ვადის გაგრძელების თაობაზე, ეს გადაწყვეტილება უნდა გაფორმდეს ხელშეკრულებაში ცვლილების შეტანის გზით.

# 10. ხელშეკრულების შესრულების უზრუნველყოფის გარანტია

10.1. ხელშეკრულების შესრულების უზრუნველყოფის მიზნით მიმწოდებელი ვალდებულია ხელშეკრულების გაფორმებამდე წარმოადგინოს, CON **------------------** ტენდერის მოთხოვნათა დაცვით, ხელშეკრულების შესრულების უზრუნველყოფის უპირობო (გარანტიით გათვალისწინებული თანხა შემსყიდველმა უნდა მიიღოს ყოველგვარი დამატებითი განმარტებებისა და მტკიცებულებების წარდგენის გარეშე, პირველი მოთხოვნისთანავე) გამოუთხოვადი საბანკო გარანტია, რომელიც წარმოადგენს ხელშეკრულების განუყოფელ ნაწილს.

10.2. ხელშეკრულების შესრულების უზრუნველყოფის უპირობო და გამოუთხოვადი საბანკო გარანტია წარმოდგენილი უნდა იქნას საქართველოს ეროვნული ბანკის მიერ ლიცენზირებული საბანკო დაწესებულებიდან ან სსიპ „საქართველოს დაზღვევის სახელმწიფო ზედამხედველობის სამსახურის" მიერ ლიცენზირებული სადაზღვევო კომპანიიდან, ეროვნულ ვალუტაში - ლარში.

10.3. ხელშეკრულების შესრულების უზრუნველყოფის უპირობო და გამოუთხოვადი საბანკო გარანტიის მოქმედების ვადა განისაზღვრება 20**---** წლის **------------------------------------** (რიცხვი, თვე) ჩათვლით.

10.4. ხელშეკრულების შესრულების უზრუნველყოფის უპირობო და გამოუთხოვადი საბანკო გარანტიის ოდენობა განისაზღვრება ხელშეკრულების ჯამური ღირებულების **---**%-ის ოდენობით.

10.5. თუკი მიმწოდებელს შესრულებული აქვს ყველა ვალდებულება, იგი უფლებამოსილია შემსყიდველი ორგანიზაციისგან გამოითხოვოს საბანკო გარანტია.

10.6. მიმწოდებლის მიერ ხელშეკრულებით ნაკისრი ვალდებულების სრულად შესრულების შემდეგ შემსყიდველი ორგანიზაცია ვალდებულია დაუბრუნოს საბანკო გარანტია წერილობითი მოთხოვნიდან 14 დღის განმავლობაში.

10.7. მიმწოდებლისაგან დამოუკიდებელი მიზეზების გამო ხელშეკრულების შეწყვეტის შემთხვევაში შემსყიდველი ვალდებულია მიმწოდებლის მოთხოვნიდან 14 დღის განმავლობაში დაუბრუნოს მას ხელშეკრულების შესრულების უზრუნველყოფის საბანკო გარანტია.

10.8. პრეტენდენტის მიერ წარმოდგენილ ხელშეკრულების შესრულების უზრუნველყოფის გარანტიაში არ უნდა იყოს მითითებული, რომ გარანტია მცირდება შესრულების პროპორციულად.

10.9. ხელშეკრულების შესრულების უზრუნველყოფის საბანკო გარანტიას მიმწოდებელი შემსყიდველ ორგანიზაციას წარუდგენს მატერიალური სახით.

# 11. ხელშეკრულების პირობების შეუსრულებლობა

11.1. ფორს-მაჟორული პირობების გარდა, ხელშეკრულების დამდები მხარეების მიერ ხელშეკრულების პირობების შეუსრულებლობის ან/და დაგვიანებით შესრულების შემთხვევაში გამოიყენება საჯარიმო სანქციები.

11.2. ხელშეკრულებით ნაკისრი ვალდებულებების შეუსრულებლობის შემთხვევაში, მიმწოდებელს დაეკისრება პირგადასამტეხლოს გადახდა ხელშეკრულების საერთო ღირებულების 5 %-ის ოდენობით.

11.3. ხელშეკრულებით ნაკისრი ვალდებულებების შესრულების ვადის, მათ შორის ხარვეზის აღმოფხვრის ან/და ნაკლის გამოსწორებისათვის განსაზღვრული ვადის გადაცილებისათვის მიმწოდებელს დაეკისრება პირგასამტეხლოს გადახდა ყოველ ვადაგადაცილებულ დღეზე, ვადამოსული ვალდებულების შესაბამისი ღირებულების/ხელშეკრულების ღირებულების 0.02%- ის ოდენობით.

11.4. ხელშეკრულებით გათვალისწინებული ვალდებულების ნაწილობრივ შეუსრულებლობის შემთხვევაში, თუ ნაწილობრივი შეუსრულებლობა ეხება საქონლის მიუწოდებლობას და შემსყიდველ ორგანიზაციას აღარ გააჩნია აღნიშნული საქონლის წინამდებარე ხელშეკრულების ფარგლებში მიწოდების საჭიროება/ინტერესი, მიმწოდებელს, გარდა 11.3 პუნქტით გათვალისწინებული სანქციისა, დაეკისრება ჯარიმის გადახდა ყოველ ჯერზე, შესასრულებელი (ვადამოსული) ვალდებულების შესაბამისი ღირებულების 10%-ის ოდენობით.

11.5. წინამდებარე ხელშეკრულების 5.4 პუნქტის „გ“ და „დ“ ქვეპუნქტებით გათვალისწინებულ საექსპერტო კვლევაზე უარყოფითი დასკვნის (უარყოფითად ჩაითვლება დასკვნა, სადაც კვლევის ობიექტის (საქონლის) ნებისმიერი პარამეტრი/მონაცემი არ შეესაბამება სატენდერო დოკუმენტაციის 3.1.1.3 ქვეპუნქტით დადგენილ მოთხოვნებს) წარმოდგენის შემთხვევაში, ყოველ ჯერზე, მიმწოდებელს დაეკისრება პირგასამტეხლოს გადახდა ხელშეკრულების ღირებულების 1%-ის ოდენობით. ასეთ შემთხვევაში, შემსყიდველი ასევე უფლებამოსილია მიმართოს სატენდერო კომისიას ხელშეკრულების შეწყვეტის თაობაზე, საკითხის გადაწყვეტის მიზნით.

11.6. ხელშეკრულებით ნაკისრი ვალდებულებების შეუსრულებლობის ან/და არაჯეროვნად შესრულების (გარდა ზემოხსენებული შემთხვევებისა) შემთხვევაში მიმწოდებელს დაეკისრება ჯარიმის გადახდა ყოველ ჯერზე ხელშეკრულების ღირებულების 0.1%-ის ოდენობით.

11.7. წინამდებარე ხელშეკრულების მიზნებიდან გამომდინარე, არ შეიძლება მიმწოდებელს დაეკისროს ერთდროულად 11.2 და 11.4 პუნქტებით გათვალისწინებული სანქციები.

11.8. ხელშეკრულების შეწყვეტის შემთხვევაში, მიმწოდებელს, სხვა შესაბამის სანქციებთან ერთად (არსებობის შემთხვევაში), ჩამოერთმევა ხელშეკრულების შესრულების უზრუნველყოფის საბანკო გარანტია სრულად.

11.9. შემსყიდველი უფლებამოსილია ანგარიშსწორებისას მიმწოდებელს გამოუქვითოს პირგასამტეხლოს სახით მასზე დარიცხული თანხა (შემსყიდველი შეატყობინებს წერილით ჯარიმის დაკისრების თაობაზე).

11.10. საჯარიმო სანქციების გადახდა არ ათავისუფლებს ხელშეკრულების მხარეებს ძირითადი ვალდებულებების შესრულებისაგან.

**12. ხელშეკრულების შეწყვეტა**

12.1. ხელშეკრულებაში ნებისმიერი ცვლილების, დამატების შეტანა შესაძლებელია მხოლოდ წერილობითი ფორმით მხარეთა შეთანხმების საფუძველზე.

12.2. ხელშეკრულების პირობების, მათ შორის ფასის შეცვლა დაუშვებელია, თუ ამ ცვლილების შედეგად იზრდება ხელშეკრულების ჯამური ღირებულება ან უარესდება ხელშეკრულების პირობები შემსყიდველისათვის, გარდა საქართველოს სამოქალაქო კოდექსის 398–ე მუხლით გათვალისწინებული შემთხვევებისა. ხელშეკრულების პირობების გადასინჯვა ხდება საქართველოს კანონმდებლობით დადგენილი წესით.

12.3. საქართველოს სამოქალაქო კოდექსის 398–ე მუხლით გათვალისწინებულ შემთხვევაში, ხელშეკრულების ჯამური ღირებულების გაზრდა დაუშვებელია ხელშეკრულების ღირებულების 10%–ზე მეტი ოდენობით.

12.4. მიმწოდებლის მიერ კანონმდებლობით, CON…. კონსოლიდირებული ტენდერითა და წინამდებარე ხელშეკრულებით ნაკისრი ვალდებულებების შეუსრულებლობის ან/და არაჯეროვანი შესრულების შემთხვევაში, რომელი გარემოებების გათვალისწინებითაც შემსყიდველი ორგანიზაცია მიიჩნევს მიზანშეწონილად ხელშეკრულების შეწყვეტას, იგი მიმართავს სატენდერო კომისიას ხელშეკრულების შეწყვეტის თაობაზე საკითხის გადაწყვეტის მიზნით.

12.5. სატენდერო კომისიის მიერ ხელშეკრულების შეწყვეტის შესახებ მითითების გაცემის შემთხვევაში, შემსყიდველი ორგანიზაცია წყვეტს ხელშეკრულებას, რის შედეგადაც მიმწოდებელს დაეკისრება შემსყიდველი ორგანიზაციის სასარგებლოდ სატენდერო დოკუმენტაციითა და ხელშეკრულებით განსაზღვრული პირგასამტეხლოს გადახდა.

12.6. შემსყიდველს უფლება აქვს ხელშეკრულების ცალმხრივად შეწყვეტის შესახებ მიმართოს სატენდერო კომისიას, მათ შორის შემდეგ შემთხვევებში:

ა) მიმწოდებლის მიერ შესყიდვის ობიექტის მიწოდების ვადის 10 კალენდარულ დღეზე მეტი ვადით გადაცილების შემთხვევაში;

ბ) მიმწოდებლის გაკოტრების შემთხვევაში;

გ) თუ შემსყიდველისათვის ცნობილი გახდა, რომ მისგან დამოუკიდებელი მიზეზების გამო იგი ვერ უზრუნველყოფს ხელშეკრულებით ნაკისრი ვალდებულებების შესრულებას;

დ) მიმწოდებლის მიერ წინამდებარე ხელშეკრულების 5.4. პუნქტის „გ“ და „დ“ ქვეპუნქტებით გათვალისწინებულ საექსპერტო კვლევაზე უარყოფითი დასკვნის წარმოდგენის შემთხვევაში;

დ) საქართველოს კანონმდებლობით გათვალისწინებულ სხვა შემთხვევებში, მათ შორის მიმწოდებლის მიერ ხელშეკრულებით ნაკისრი ვალდებულების ნებისმიერი ისეთი დარღვევის დროს, რაც შეუძლებელს ხდის ნორმალური სახელშეკრულებო ურთიერთობის გაგრძელებას, ან იწვევს შემსყიდველის ინტერესის დაკარგვას სახელშეკრულებო ურთიერთობის გაგრძელებისადმი;

12.7. ხელშეკრულების შეწყვეტა არ ათავისუფლებს მხარეს ხელშეკრულების შეწყვეტამდე წარმოშობილი ვალდებულებების შესრულებისაგან.

**13. ხელშეკრულებაში ცვლილების შეტანა**

13.1. ხელშეკრულებაში ნებისმიერი ცვლილების, დამატების შეტანა შესაძლებელია მხოლოდ წერილობითი ფორმით, მხარეთა შეთანხმების საფუძველზე.

13.2. ხელშეკრულება შეიძლება შეწყდეს მხარეთა ურთიერთშეთანხმების საფუძველზე.

13.3. ხელშეკრულების პირობების ნებისმიერი ცვლილება უნდა გაფორმდეს ხელშეკრულების დანართის სახით, რომელიც ჩაითვლება ხელშეკრულების განუყოფელ ნაწილად.

# 14. ფორს-მაჟორი

14.1. მხარეები არ არიან პასუხისმგებელნი თავიანთი ვალდებულების სრულ ან ნაწილობრივ შეუსრულებლობაზე, თუ ეს შეუსრულებლობა გამოწვეულია დაუძლეველი ძალით და აღნიშნული უშუალო ზემოქმედებას ახდენს წინამდებარე ხელშეკრულების შესრულებაზე. ხელშეკრულების შესრულების ვადა გადაიწევს შესაბამისი დროით, გარემოებათა დასრულების შემდეგ.

14.2. ფორს-მაჟორული გარემოებების დადგომის შემთხვევაში წინამდებარე ხელშეკრულების მხარემ, რომლისთვისაც შეუძლებელი ხდება ნაკისრი ვალდებულებების შესრულება, პირველი შესაძლებლობისთანავე უნდა გაუგზავნოს მეორე მხარეს წერილობითი შეტყობინება ასეთი გარემოებების და მათი გამომწვევი მიზეზების შესახებ. თუ შეტყობინების გამგზავნი მხარე არ მიიღებს მეორე მხარისაგან პასუხს, იგი თავისი შეხედულებისამებრ, მიზანშეწონილობისა და შესაძლებლობის მიხედვით აგრძელებს ხელშეკრულებით ნაკისრი ვალდებულებების შესრულებას და ცდილობს გამონახოს ვალდებულების შესრულების ისეთი ალტერნატიული ხერხები, რომლებიც დამოუკიდებელი იქნებიან ფორს-მაჟორული გარემოებებისაგან.

14.3. თუ სახელშეკრულებო ვალდებულებების მთლიანი ან ნაწილობრივი შეუსრულებლობის პირობები ფორს-მაჟორული მდგომარეობის გამო შეწყვეტენ წინამდებარე ხელშეკრულებას, მათ არ აქვთ კომპენსაციის მოთხოვნის უფლება.

14.4. ფორს-მაჟორული გარემოებების არსებობა დადასტურებულ უნდა იყოს უფლებამოსილი სახელმწიფო ორგანოს მიერ.

# 15. დავები და მათი გადაწყვეტის წესი

15.1. ხელშეკრულების მოქმედების პერიოდში წამოჭრილი ყველა დავა გადაიჭრება ურთიერთშეთანხმების გზით. შეთანხმების მიუღწევლობის შემთხვევაში, დავის გადასაწყვეტად მხარეები უფლებამოსილნი არიან მიმართონ სასამართლოს საქართველოს მოქმედი კანონმდებლობის შესაბამისად.

# 16. სხვა პირობები

16.1. არც ერთ მხარეს არ აქვს უფლება გადასცეს მესამე პირს თავისი უფლებები და მოვალეობები, მეორე მხარის წერილობითი თანხმობის გარეშე.

16.2. მესამე პირთან ურთიერთობაში მხარეები მოქმედებენ თავიანთი სახელით, ხარჯებითა და რისკით.

16.3. ერთი მხარის მიერ მეორისგან მიღებული საქმიანობასთან დაკავშირებული მთელი ინფორმაცია ითვლება მკაცრად კონფიდენციალურად ამ შეთანხმების როგორც ხელშეკრულების მოქმედების ვადის განმავლობაში ასევე ხელშეკრულების მოქმედების ვადის გასვლის შემდგომ. მხარეები მიიღებენ ყველა აუცილებელ ზომას იმისათვის, რომ არ დაუშვან მესამე პირებთან მიღებული ინფორმაციის გახმაურება.

16.4. ხელშეკრულება შედგენილია ქართულ ენაზე ოთხი თანაბარი იურიდიული ძალის მქონე ეგზემპლარად, ამასთან სამი ეგზემპლარი რჩება შემსყიდველთან, ხოლო ერთი მიმწოდებელთან.

**17. ხელშეკრულების მოქმედების ვადა**

17.1. ხელშეკრულება ძალაში შედის მისი ხელმოწერის დღიდან და მოქმედებს 20-- წლის -------- ჩათვლით.

|  |  |
| --- | --- |
| **შემსყიდველი:** | **მიმწოდებელი:** |
|  |  |

# დანართი N1 - ტექნიკური მახასიათებლები

**დანართი N2 - შესყიდვის ობიექტების რაოდენობა და მიწოდების ადგილები (გეგმა-გრაფიკი)**

**დანართი N3 - ფასების ცხრილი**